Diari Oficial de la Generalitat Valenciana


Sumari del DOGV 3729, del 12-04-2000 (2000/2349)

ACORD d'1 de febrer de 2000, de la Comissió Territorial d'Urbanisme de València, relatiu al pla especial de la ronda nord d'Almàssera.
--------------------------------------------------------------------------------------------------------------------------------------

### Dades del document

Número de DOGV
:   3729

Data del DOGV
:   12-04-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/2349


Data del document
:   01-02-2000

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Almàssera
    * pla d'urbanisme

ACORD d'1 de febrer de 2000, de la Comissió Territorial d'Urbanisme de València, relatiu al pla especial de la ronda nord d'Almàssera. [2000/Q2349]
  
Vist l'expedient tramés per l'Ajuntament d'Almàssera que fa referència al pla especial de la ronda nord, i de conformitat amb els següents,
  
Antecedents de fet
  
1. El projecte es va sotmetre a informació pública per mitjà de l'acord del Ple de l'Ajuntament en la sessió celebrada el dia 23 d'abril de 1998. Després del pertinent període d'exposició pública, en el qual no es van presentar al·legacions, el va aprovar provisionalment el mateix òrgan el 28 de setembre de 1998.
  
2. El projecte consta de memòria justificativa, plànols d'informació, plànols d'ordenació i estudi d'impacte ambiental.
  
3. L'objecte del projecte és la definició de la ronda nord que connecta la carretera CN-340 amb el nucli urbà d'Almàssera per la zona nord. L'esmentat viari discorre per terrenys classificats com a sòl no urbanitzable pel Pla General vigent.
  
El pla especial defineix també una nova rotonda en la confluència de la carretera CN-340 i l'avinguda dels Drets Humans, en substitució de la rotonda prevista inicialment en l'àmbit de la unitat d'execució número 5.
  
La justificació de la formulació del pla especial es basa en l'article 175 de les normes urbanístiques del Pla General, que preveu aquesta figura de planejament per a l'execució directa de les infraestructures bàsiques del territori.
  
4. Durant la tramitació de l'expedient s'ha sol·licitat informe dels organismes següents: Demarcació de Carreteres de l'Estat del Ministeri de Foment; Divisió de Carreteres de la Direcció General d'Obres Públiques de la Conselleria d'Obres Públiques, Urbanisme i Transports. El primer dels esmentats organismes va emetre informe, el 2 de juny de 1999, i indica que l'actuació no afecta de manera directa la Xarxa d'Interés General de l'Estat (RIGE). El segon dels organismes esmentats va emetre informe favorable el 2 de juny de 1999.
  
El Consell Metropolità de l'Horta va emetre informe favorable, el 3 de juny de 1999.
  
5. El sotssecretari d'Urbanisme i Ordenació Territorial va emetre un informe previ favorable, el 24 de juny de 1999.
  
6. La Direcció General de Planificació i Gestió del Medi de la Conselleria de Medi Ambient va emetre una declaració d'impacte ambiental favorable, el 20 de desembre de 1999, amb la condició següent: «es tindrà en compte l'existència del camí ramader anomenat carrerada d'Albuixech, classificada amb una amplària legal de 8 metres, i ajustar el projecte definitiu al que estableix la Llei 3/1995, de 23 de març, de Camins Ramaders».
  
7. Almàssera té un Pla General aprovat definitivament per la Comissió Territorial d'Urbanisme el 24 de gener de 1991.
  
8. La Comissió Informativa de la Comissió Territorial d'Urbanisme de València, en la sessió de 21 de gener de 2000, va emetre un informe relatiu al projecte que ens ocupa, complint així el que estableix l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Fonaments de dret
  
1. La tramitació ha sigut correcta, d'acord amb el que estableix l'article 38 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (d'ara endavant, LRAU).
  
2. La documentació està completa, als efectes del compliment del que estableix l'article 27 de la LRAU.
  
3. En l'informe previ del sotssecretari d'Urbanisme i Ordenació Territorial es recomanava que s'incloguera en el mateix pla especial la consideració de la zona que queda entre la ronda i el nucli urbà classificada com a sòl no urbanitzable. Tanmateix, l'Ajuntament d'Almàssera no ha considerat oportú tenir en compte la recomanació esmentada, ja que no s'ha presentat nova documentació municipal a l'expedient.
  
4. Les determinacions contingudes en el projecte es consideren correctes des del punt de vista de les exigències de la política urbanística i territorial de la Generalitat, tal com recull l'article 40 de la LRAU.
  
5. La Comissió Territorial d'Urbanisme, a proposta del director general d'Urbanisme i Ordenació Territorial, és l'òrgan competent per a l'emissió de dictàmens resolutoris sobre l'aprovació definitiva de plans especials de municipis de menys de 50.000 habitants, de conformitat amb el que disposa el 39 de la LRAU, en relació amb els articles 9.1 i 10.a del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
A la vista de tot el que s'ha exposat anteriorment, la Comissió Territorial d'Urbanisme, en la sessió d'1 de febrer de 2000, acorda:
  
Aprovar definitivament el pla especial de la ronda nord d'Almàssera.
  
Contra la present resolució, que no exhaureix la via administrativa, es podrà interposar un recurs d'alçada, davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir de l'endemà de la data de recepció d'aquesta notificació.
  
Tot això, sense perjudici que puga interposar qualsevol altre recurs que considere oportú.
  
València, 1 de febrer de 2000.- El secretari de la Comissió Territorial d'Urbanisme: José Manuel Palau Navarro.